!Naruseb: Politieke wil vir padveiligheid is daar - Ministeries - Republikein
Monday, January 15th, 15:06:56
!Naruseb: Politieke wil vir padveiligheid is daar
NRSC kla oor onvoldoende finansiering
12 January 2018 | Ministeries
Ondanks klagtes van die Nasionale Padveiligheidsraad (NRSC) oor ’n tekort aan geld en personeel, hou die minister van werke en vervoer, mnr. Alpheus !Naruseb, vol dat die politieke wil daar is om padveiligheid in Namibië te verseker.
Volgens mnr. Ambrosius Tierspoor, die NRSC se hoof van korporatiewe kommunikasie, benodig die raad ongeveer N$200 miljoen om sy mandaat uit te voer.
Die raad het in die 2017-’18 finansiële jaar slegs N$9 miljoen ontvang.
Dié geld moet aangewend word vir die aanstelling van personeel, die finansiering van veldtogte om padveiligheid te bevorder en vir die opening van NRSC-kantore landswyd, het Tierspoor gesê.
Op navraag van Nampa het !Naruseb gesê die begrotingstoekenning aan die NRSC beteken nie die regering het ’n gebrek aan politieke wil om uitdagings in die paaiesektor die hoof te bied nie.
“Vanwaar ek staan, kan die politieke wil nie groter wees nie. Ek twyfel geensins dat ons hierdie uitdaging die hoof kan bied nie,” het !Naruseb gesê.
Om sy standpunt te beklemtoon het hy bygevoeg: “As ’n mens die geld in ag neem wat ons bestee aan diegene wat in padongelukke sterf en om diegene wat beseer is, te rehabiliteer, is dit heelwat.”
!Naruseb het dié opmerkings by die sluiting van die Karibib-padblokkade gemaak.
Die padblokkade was deel van strategieë wat deur rolspelers in padveiligheid aangewend is om padongelukke en -sterftes in die feestyd te voorkom.
Statistieke wat by die geleentheid bekend gemaak is, toon dat padsterftes in die Erongostreek van vier in 2016-’17 tot 10 in 2017-’18 gestyg het.
Die meeste ongelukke was vanweë voertuie wat omgeslaan en gerol het, asook trompop botsings.
!Naruseb sê in die algemeen het toestande op die land se paaie verbeter, met ongelukke wat afgeneem het met 28%, beserings met 23% en sterftes met 15%.
Sedanvoertuie was in 40% van ongelukke betrokke en 71% van dié voertuie was in private besit. - Nampa
Trump ‘n walgwors, sê Nam
Augetto Graig – Namibië het met “walging en besorgheid” kennis geneem van pres. Donald Trump van Amerika se beweerde verwysing na Afrikalande as ‘n “sh*thole”.“Sulke...